Brug af billeder og video i forbindelse med frivilligt arbejde

Følgende retningslinje er midlertidig. Der afventes pt. nye oplysninger fra datatilsynet. Når disse er klar, vil en ny og mere omfattende retningslinje blive udformet. Indtil da kan du trygt bruge nedenstående korte regelsæt ved brug af billeder og video i dit frivillige arbejde.

Sådan må du bruge billeder og video i dit frivillige arbejde

Billeder og video er også persondata, da de indeholder oplysninger om enkeltpersoner.

TRIN 1:

Det første du skal gøre dig klart er, hvilken type oplysninger, der er tale om: Er det almindelige personoplysninger eller følsomme personoplysninger?

Almindelige personoplysninger er enhver form for information, der kan henføres til en bestemt person.

Følsomme personoplysninger er oplysninger om helbred, seksuelle forhold, etnicitet, fagforeningsforhold samt politisk eller religiøs overbevisning. Dvs. at helbredsoplysninger, f.eks. oplysning om, at en person har eller har haft kræft, er en følsom personoplysning. Billeder, hvoraf man kan udlede denne information, indeholder således følsomme personoplysninger.

Personfølsomme oplysninger skal behandles med særlig forsigtighed, og derfor skal du som udgangspunkt altid have samtykke til at bruge billeder, hvoraf de fremgår.

(OBS: Der er udarbejdet en særlig pjece vedrørende brug af billeder fra Stafet For Livet, hvor den gule Fighter-T-shirt bl.a. kan være med til at identificere nuværende eller tidligere kræftpatienter. Du finder pjecen på samme side, som du fandt denne retningslinje.)

TRIN 2:

Herefter skal du vurdere, om der er tale om et situationsbillede eller et portrætbillede.

Situationsbilleder er billeder, der viser en situation med mange personer på, f.eks. et offentligt arrangement (hvor alle kan deltage), og hvor der er fokus på arrangementet.

Portrætbilleder er billeder, hvor formålet er at vise en eller flere bestemte personer, og hvor personen er i fokus. Det vil sige, at det er denne specifikke person, du ønsker at fremhæve.

Situationsbilleder kan normalt offentliggøres uden, at personerne på billedet har givet lov til det. Det kommer dog an på karakteren af situationsbilledet (se TRIN 1) samt at personerne på billedet med rimelighed ikke kan føle sig udstillet, udnyttet eller krænket. I disse tilfælde bør du ikke bruge billedet eller alternativt få samtykke fra personerne på billedet.

Ved portrætbilleder skal du altid have samtykke til at bruge billedet.

TRIN 3:

Viser det sig, at du har brug for at indhente samtykke, kan du bruge Kræftens Bekæmpelses generelle samtykkeerklæring og de betingelser, der knytter sig til den, f.eks. at du udleverer en privatlivspolitik til personen, der giver samtykke.

Du finder samtykkeerklæringen her: https://www.frivillig.dk/dokumenter/blanketter/